Jørgen Arbo-Bæhr (EL), 2007-03-02:
I 2003 indledte den danske regering sammen med USA, Storbritannien og en række andre lande krig mod Irak.
Det skete med henvisning til Iraks formodede masseødelæggelsesvåben, en formodning, som senere viste sig ikke at holde vand.
Men netop iværksættelsen af denne krig er årsagen til, at 1,7 millioner irakere i dag er fordrevet fra Irak.
Samtidig er situationen i Irak ekstremt voldelig og ustabil.
Alligevel er den danske regering af den opfattelse, at de irakere, som har fået afslag på asyl og i dag har siddet mellem 5 og 7 år på de danske asylcentre, skal sendes tilbage til Irak så hurtigt som muligt.
For disse mennesker bliver situationen dag for dag mere håbløs.
Enhedslisten mener, at situationen er skammelig og pinlig for Danmark.
Det er, som om dele af dette Folketing glemmer, at der er tale om lovgivning, som har en direkte konsekvens for nogle mennesker, der ligesom os selv har familier, børn, håb og drømme.
Deres eneste og meget beskedne ønske er, at de ikke bliver tilbagesendt til et land, som er præget af vilkårlig vold, likvideringer og bombesprængninger.
Enhedslistens holdning er, at vi burde tage et langt større ansvar for de ødelæggelser, vi har skabt ved at starte krigen i Irak.
Det er en holdning, som ikke deles af vores ellers så kvikke statsminister, der for nylig udtalte, og jeg citerer: Det er jo ikke os, der skaber flygtninge i Irak.
Det er en udtalelse, der efter Enhedslistens opfattelse er både dybt uansvarlig og usympatisk.
Enhedslisten mener, at det ville være på sin plads at tage ansvar for det kaos, vi har medvirket til at skabe, ved f.eks. at tage bedre hånd om de mennesker, som er flygtet fra vold og forfølgelse.
FN omtaler problemet som den største flugtbølge i Mellemøsten i 60 år.
I Iraks nabolande, Jordan og Syrien, befinder der sig mellem 500.000 og 700.000 flygtninge.
Sidste år søgte mere end 9.000 personer asyl i Sverige, og USA har for nylig besluttet at tage imod op mod 7.000 irakiske flygtninge inden oktober i år.
Statsministeren er jo ofte ivrig efter at kopiere amerikanernes politik, og efter Enhedslistens opfattelse var dette en kærkommen lejlighed til for en gangs skyld at gøre det på en fornuftig måde.
Det mindste, vi kan gøre i denne situation, er da at behandle irakiske asylansøgere ordentligt, også de afviste asylansøgere, indtil den situation i Irak, som vi selv har været med til at skabe, eventuelt er blevet bedre.
Enhedslisten ser det forslag, vi behandler her, som en mulighed for, at vi skaber en mere tålelig tilværelse for de mennesker, som nu og i fremtiden vil kunne risikere at tilbringe mange år på de danske asylcentre.
Derfor er det et godt forslag, og vi er også medforslagsstillere til det.
For Enhedslisten er det afgørende, at vi får fjernet de negative foranstaltninger, som i dag sættes i værk over for de irakere, som sidder i asylcentrene, og som ikke kan tvangshjemsendes.
Det er simpelt hen ikke rimeligt, at vi som samfund påfører de mennesker tvang, når de ikke kan hjemsendes.
Konsekvenserne af tvangsforanstaltninger har ført til et forøget forbrug af medicin og et forøget antal selvmordsforsøg.
Det kan vi simpelt hen ikke være bekendt.
Derfor håber Enhedslisten, at vi i det mindste kan få gennemført den lille forbedring, som ligger i dette forslag, bl.a. til glæde for de irakere, som har siddet i årevis på de danske asylcentre.